د پېښور په سکول بريد کې ککړ دوه ترهګر تېزندي کړی شوي
د پاکستان پوځ ويلي پېښور کې په آرمي پبلک سکول باندې برید کې ککړ دوه ترهګر تېزندي کړی شوي دي.
کراچۍ — د پوځ مطبوعاتي څانګې په يو بيان کې ويلي، دا ترهګر د بې ګناه خلکو په وژنه او امنيتي ادارو باندې بريدونو کې هم ککړ وو. ائي اېس پي ار ويلي د يو تيزندي کړی شوي ترهګر نوم عطاالله د محمد سلطان زوی دی او د تحريک طالبان پاکستان فعاله غړی ؤ. او بل تاج محمد د الف خان زوی او دی هم د تحريک طالبان پاکستان غړی ؤ او په عسکرو او ارمي پبلک سکول باندې بريد کې ککړ ؤ. پوځي بيان کې وېل شوي ترهګرو ته پوځي عدالت سزا اورولې او دويې د عدالت په وړاندې خپل جرمونه هم منلي دي. پېښور کې د پوځ د انتظام لاندې چليدونکي سکول باندې ترهګر بريد کې د سکول د ۱۲۵زده کوونکو ماشومانو په ګډون ۱۵۱ تنه وژل شوي وو. د پاکستان د طالبانو تحريک د دغه بريد زمه واري منلې وه. د پاکستان د پوځ سرلښکر جنرال قمر جاوېدباجوه د پېښور په سکول د برید د دوه کالو په پوره کېدو ويلي ؤ ،د ترهه ګرۍ د خاتمې او د هر ماشوم دوينې د حساب اخستو پورې به په قلاره نه کښيني، او زياته کړې يې وه هغوي خپل بچي نه دي هير کړي. پېښور کې په سکول د بريد وروستو پاکستان کې د ترهګرۍ د مخنيوي په موخه د دوه کالو دپاره پوځي عدالتونه جوړ کړی شوي او د دغسې کولو دپاره د ائيني بدلون لاندې پوځي اېکټ کې ترميم شوی ؤ. د دغو عدالتونو د دوه کالو پوره کېدو وروستو يې د دوه کالو دپاره موده نوره غځول شوې ده. د بشري حقونو تنظيمونه د پوځي عدالتونو په قضيو د سوتره والي او بل فريق ته د دفاع د زمينې نه برابرولو تورونه لګوي، خو پوځ وايي عدالتونو کې د قضيو په مهال هر چا ته د دفاع پوره حق ورکړی کيږي.